b'\n_START_ARTICLE_\nPreverjanje znanja\n_START_PARAGRAPH_\nSistemati\xc4\x8dno ugotavljanje znanja pri u\xc4\x8dencih, dijakih in \xc5\xa1tudentih._NEWLINE_Preverjanje znanja se v izobra\xc5\xbeevanju vedno naslanja na u\xc4\x8dne programe, u\xc4\x8dne na\xc4\x8drte, kataloge znanja, izpitne kataloge ali na cilje, ki jih dolo\xc4\x8da \xc5\xa1ola, u\xc4\x8ditelj v letni in sprotni pripravi ali izobra\xc5\xbeevanec sam. Na njihovi podlagi se postavijo preverjevalna merila oz. naloge, na podlagi katerih se ugotavlja spoznavni in u\xc4\x8dni napredek ali dose\xc5\xbeek._NEWLINE_Slovenska didaktika preverjanje deli na sprotno, kon\xc4\x8dno in diagnosti\xc4\x8dno preverjanje znanja. Ena od oblik kon\xc4\x8dnega preverjanja je ocenjevanje. Ker se z njim ugotavlja znanje, potrebno za napredovanje v vi\xc5\xa1ji razred, zaklju\xc4\x8dek \xc5\xa1olanja ali mo\xc5\xbenost vpisa oz. prehoda na vi\xc5\xa1jo stopnjo \xc5\xa1olanja ali v drug \xc5\xa1olski program, je v Sloveniji \xc5\xa1olsko ocenjevanje z dr\xc5\xbeavnim aktom opredeljeno v pravilnikih  o preverjanju in ocenjevanju znanja.'